P. Hrušovský, predseda NR SR: (2003-03-06):
K. Mitrík, poslanec: Vážený pán predseda Národnej rady, vážené kolegyne, kolegovia, členovia vlády, dnes na tejto mimoriadnej schôdzi parlamentu nastáva zvláštna situácia, keď stojíme pred problémom odpovedať si na otázku, čo viedlo iniciátorov tejto mimoriadnej schôdze na čele s pánom Ficom k takému kroku. Odpovedí sa nájde určite viac. Vzťah politiky a morálky je určite neustále pretrvávajúcim problémom ľudstva. Morálne argumenty sa často zneužívajú na politickú diskvalifikáciu protivníka. V politike však platí, že princípy morálky musia byť rešpektované, ale zároveň, pripomínam, ich neslobodno zneužívať. Hlboko som presvedčený, že politik typu pána Fica so svojou skupinou o týchto skutočnostiach určite dobre vie, ale aj napriek tomu ich nerešpektuje. Prepisy telefonických rozhovorov, odpočúvanie telefónov je v súčasnej dobe rakovinou, ktorá zvnútra rozkladá našu spoločnosť. Na stoloch pracovní nachádzame konšpiratívne upravené prepisy telefonických rozhovorov bez mena a bez adresy odosielateľa. Skupina ľudí okolo pána Fica vystupuje v úlohe spasiteľov našej spoločnosti a touto rakovinou, môžem povedať smelo, zamestnávajú celú spoločnosť, a nie aby konali tak, ako ukladá zákon. Už niekoľkokrát tu odznelo, teda ak majú poznatky o činnosti kohokoľvek, ktorá je v rozpore so zákonom, majú povinnosť takéto konanie ohlásiť orgánom činným v trestnom konaní. Populistické vyhlásenia v médiách, že jeho vystúpenie v parlamente je vlastne podnetom na trestné stíhanie, určite nemá nič s morálkou, ani etikou, ale ani rešpektovaním práva. Ak má pán Fico poznatky o trestnej činnosti, nevynímajúc vrcholových politikov, jeho povinnosťou bolo urobiť oznámenie na patričných miestach. Zaujímavé je to, že nepredložil na dnes štatistiku, koľko takých podaní už na patričné miesta odovzdal. V súčasnej dobe naša krajina stojí na prahu vstupu do Severoatlantickej aliancie. Stojíme pred referendom o vstupe do Európskej únie. Treba povedať, že v tejto krajine sú aj sily, ktoré z týchto úspechov nemajú celkom radosť, ba naopak, snažia sa tento proces znevážiť, oddialiť, prípadne ho bagatelizovať. Pýtam sa, pán Fico, nepatríte náhodou medzi nich? Bilbordy vašej strany, ktorej ste predsedom, o holých zadkoch, svedčili o inom. Som presvedčený, že aj dnešná schôdza smeruje k tomuto cieľu. Pohrobok ideológie, ktorá nás tu gniavila v minulom režime, asi nemôže ani inak konať. Zdá sa mi, že pán Fico sa otriasol z neúspechu v parlamentných voľbách, keď sa už videl v kresle premiéra. Energetická lobby, ktorá ho zrejme podporovala vo volebnej kampani, tlačí ho ďalej do deštrukcie politického systému, hlavne aby zastavil privatizáciu energetiky. Dnes už verím, že prozreteľnosť zariadila, aby pán Robert Fico sa premiérom nestal, pretože človek namyslený, necitlivý a v mnohých prípadoch aj arogantný, bol by určite nešťastím pre túto krajinu. Politická diskusia v spore silných straníckych názorov určite nie je nijaký nevinný rozhovor ani nijaký filozofický seminár. Túto diskusiu ovládajú záujmami podmienené predsudky, zafixované mentality a emócie. Preto je potrebné, aby sa k slovu dostalo niečo, čo podľa starého učenia patrí k múdrosti, ako je poučiteľnosť a ochota prijímať informácie, rozhľadenosť, schopnosť nachádzať kompromisné riešenia namiesto, pripomínam, namiesto nástojenia vopred pripravenej mienky. To sú danosti, od ktorých pán Fico je určite na míle vzdialený. Dovoľte mi teraz trochu osobného poznania. Pána Fica registrujem na politickej scéne cca 10 rokov a smelo poviem, ako typického ľavičiara, z ktorého cítiť ducha minulej ideológie. Javil sa mi a naďalej ma v tom utvrdzuje, že je vševediaci, neomylný človek, jednoducho spasiteľ pre túto krajinu, s patentom na rozum. Musím povedať, že mám aj osobnú skúsenosť s pánom Ficom, keď ako právnik sa hral na obhajcu chudobných a šíril demagógiu medzi občanmi mesta Spišská Nová Ves, ktorého som bol osem rokov primátorom, pri odpredaji komunálnych bytov. Nebyť jasného postoja ministerstva financií, ktoré v tom čase viedol pán Kozlík, táto demagógia by sa bola úspešne šírila aj naďalej, ako je to aj dnes, formou vykonštruovaných obvinení. Hrabať sa v politickom bahne nemám vo zvyku, to rád prenechám takým politikom, ako je pán Fico. Na druhej strane ho vyzývam, aby odložil praktiky minulého režimu. Pán Fico, na záver pripomeniem vám skutočnosti, ktoré podľa vášho správania sú pre vás veľkou neznámou. Totiž politika nie je výkonom vopred danej pravdy, šírením klamstva a demagógie, ale politika je spoločným zápasom o usporiadanie spolunažívania. Dnes mám pocit, že pán Fico je úplne na inej ceste. Chcem ešte pripomenúť skutočnosť, že na 8. schôdzi sme prerokúvali veľmi závažný dokument pod bodom č. 8, tlač č. 134, kde sa hovorilo o aktualizovanom komplexnom programe boja so zločinnosťou. Keď som si vybral hlasovanie, pretože rozprava, pán minister Palko sa nám tu veľmi snažil priblížiť, teda, ktoré inovácie urobili v tomto programe, keď som si vybral hlasovanie, zistil som veľmi zaujímavé skutočnosti. Že proti a zdržali sa, boli jedine predstavitelia politickej strany Smer. Pred chvíľou, ale aj v úvodnom vystúpení pán Fico spomenul, že jeho iritovalo k zvolaniu tejto schôdze vystúpenie premiéra. Ja ho poopravím, nehovorí pravdu, ale klame, pretože už z tohto materiálu jasne cítiť, že táto schôdza bola cieľavedome pripravená a že pokojne pri bode č. 8, tlači 134, v rozprave bolo možné hovoriť aj o týchto problémoch, pretože aj korupciu ja považujem za zločinecké konanie, ale keďže túto stratégiu mali už dopredu pripravenú, pán Fico hlasoval proti a ostatní členovia politickej strany Smer sa preventívne zdržali, aby si náhodou nevystrieľali patróny, ktoré mali pripravené pre toto mimoriadne rokovanie. Snáď už len jeden dovetok, nesmeruje to k odvolaniu vlády? Aj predrečník, ktorý tu stál predo mnou, hovoril, že ide nám o Slovensko, alebo o vládu? Nie je presne to, po čom volá pán Fico, ktorý mal aj vo svojom cieli po prehratých voľbách, že do dvoch rokov vyhlásime nové voľby? Myslím si, že nie som ďaleko od pravdy. (Potlesk.)